**24. SUSRET HRVATSKIH PLESNIH ANSMABALA**

**1. – 2. 6.2013.**

**GK Zorin dom, Karlovac**

**IZVJEŠĆE PROSUDBENE KOMISIJE**

Uvod 2

BALETNI STUDIO GRADSKOG KAZALIŠTA ZORIN DOM, Karlovac 2

PLESNI KLUB "TINA", Sisak 2

STUDIO "VIVONA" Čakovec 3

PLESNI KLUB "INFINITY", Pula 4

PLESNI KLUB "SEDMI VJETAR", Split 4

PLESNI STUDIO "STEP BY STEP", Zagreb 5

PLESNI CENTAR "STUDIO 23", Karlovac 6

PLESNA GRUPA "THE SPIRIT", Pazin 7

PLESNI STUDIO "COOL STEP", Pula 8

BALETNI STUDIO JASTREBARSKO, Jastrebarsko 9

PLESNI STUDIO "VINDI" Varaždin 9

PLESNA RADIONICA ILIJANE LONČAR, Požega 10

STUDIO SUVREMENOG PLESA "TEUTA", Čakovec 11

PLESNA UDRUGA "GESTA", Zadar 12

PLESNI ANSAMBL "SJENE", Šibenik 13

PLESNA GRUPA "FLAME", Rijeka 14

PLESNI STUDIO "JUMP", Koprivnica 14

PLESNI STUDIO "LEPEZA", Zagreb 15

PLESNI STUDIO "ART DANCE", Pula 15

PLESNI STUDIO KUC VIROVITICA, Virovitica 16**IZVJEŠĆE PROSUDBENE KOMISIJE (Vlasta Kaurić, Vladimira Vrhovšek, Rajko Pavlić)**

**UVOD**

24. Susret hrvatskih plesnih ansambala ove je godine održan, 1. i 2. lipnja u Zorin domu u Karlovcu. Tijekom dva dana mladi su plesači pokazali zavidan nivo plesnih izvedbi, a imali su se prilike i družiti na prigodnim događanjima, koji su pratili 24.Susrete. U Galeriji ‘Ulak’ ,za tu priliku je postavljena i otvorena izložba fotografija ‘Refleksije’ — povodom 25. obljetnice rada Plesnog centra ‘Studio 23’ iz Karlovca, a na kraju plesnog programa prvog dana posjetitelji su imali priliku vidjeti vrlo interesantnu projekciju filma ‘4 snapshots 4 ka’ – (4 snimke za Karlovac) autorice Vere M. Vrbanac. Sudionici 24. susreta izrazili su zadovoljstvo održavanjem Susreta tijekom dva dana. Nakon pregledanog programa preporučamo sljedeće ansamble i njihove točke za moguća gostovanja i nastupe:

**Plesni klub Tina, Sisak (San bijele noći), Plesni studio Step by step, Zagreb, Baletni studio Jastrebarsko (Ljubav se ne trži), Studio Vivona, Čakovec (Domino), Plesni studio Vindi, Varaždin, Studio suvremenog plesa Teuta, Čakovec (Kompozicija 3 tona), Plesna udruga Gesta, Zadar (Sreća ima dva lica), Plesni studio Lepeza, Zagreb (Ruže) i Plesna radionica Ilijane Lončar, Požega (Ja bih preživio).**

**Subota, 1.6.2013.**

**BALETNI STUDIO GRADSKOG KAZALIŠTA ZORIN DOM, Karlovac**

"IDI MI DOĐI MI"

Koreografija: Adrijana Barbarić Pevek

Glazba: Kiril Jakovski - glazba iz filma "Dust"

* Razigrano i ležerno otplesani duet u kojem dolazi do izražaja igra pokretom. Vedro i muzikalno izvedeno, no u nekim segmentima ne izrađeno. *(Kaurić)*
* Duet- plesačice su tehničkom izvedbom sigurno vladale scenskim prostorom. Koreografsku zamisao su s puno energije prenijele u plesnu točku. *(Vrhovšek)*
* Simpatično i s mnogo duha osmišljen duet uz naznačenu interakciju među plesačicama i u dobroj energiji. Dobro korištenje poda uz primjenu suvremenih plesnih tehnika. Glazba je primjerena i adaptabilna otplesanom duetu. *(Pavlić)*

**PLESNI KLUB TINA, Sisak**

"SAN BIJELE NOĆI"

Koreografija: VALENTINA IVANKOVIĆ PELIKAN

Glazba: Domingo Cura, Da Lata - Percussion, Ponteio

* Ples u kojem se koreograf igra s prostorom stalno mijenjajući formacije. Time ples dobiva na živosti. Tehnički izražajno i čisto izvedeno. *(Kaurić)*
* Lijepa koreografija uz rasplesane , dobro uvježbane plesače dovela nam je još jednu zanimljivu plesnu točku. Bijelo platno, kao rekvizit, je u sukladnosti s koreografskom idejom, te doprinosi sceničnosti plesne točke. *(Vrhovšek)*
* Plesno čista i vrlo dobro uvježbana koreografija uz osmišljeno korištenje prostora te fluidno kretanje plesačica koje pomalo asocira na san bijele noći. Uz možda manje korištenje akro elemenata, a više impro elemenata dao bi koreografiji kompletan scenski doživljaj. *(Pavlić)*

**STUDIO "VIVONA" Čakovec**

"ZIG ZAG"

Koreografija: Dora & Đesi

Glazba: Huque le bars

* U tri koreografije kojima se ove godine predstavila Vivona, vidljiv je stalan razvoj tog ansambla. Prepoznatljiv je u pristupu sadržajima, vrlo živopisnim kostimima i dobroj postavi plesa u prostoru. *(Kaurić)*
* Duet- Naglašen međusobni odnos plesača , koji priču isprepliću pokretom, čiji kraj ostaje nedorečen. Plesači vladaju razinama scenskog prostora. *(Vrhovšek)*
* Dobar koreografski početak narušio je kasniji tijek pomalo nespretnih koreografskih rješenja uz možda previše korištenje gimnastike. Dobre plesačice koje bi uz više korištenje međusobnih interakcija stvorile bolji scenski dojam. *(Pavlić)*

"PRAŠUMA"

Koreografija: Kristina Kozjak

Glazba: mix

* Izbor glazbe je dobar, osim u "Prašumi" gdje nije adekvatan sadržaju.*(Kaurić)*
* Mix glazbe u dva dijela nije najsretniji izbor, jer ne sugerira temu predočenu naslovom plesne točke. Unatoč uvježbanosti plesnog ansambla nije ostvaren sklad između glazbe , ideje i pokreta. *(Vrhovšek)*
* Koreografija vrlo dobro koristi igru formi (kruga,linija) koje svrstava u plesni prostor u kojem solidno uvježbane plesačice nadahnuto i u dobroj energiji izvode zadane im sekvence. Forma zašto ne, ali ipak bi možda malo trebalo dati mašti na volji i razbiti te strogo zadane forme i igrati se pokretom u prostoru. *(Pavlić)*

"DOMINO"

Koreografija: Kristina Kozjak

Glazba: mix

* U "Dominu" je interesantan rekvizit, kocke, koje se vješto uklapaju u ples. *(Kaurić)*
* Koreografija je dobro osmišljena i prilagođena tehničkoj i plesnoj sposobnosti izvođača. Veliki ansambl, skladno se snalazio u promjenama formacija, a kostim i rekvizit ( ploče -domina) nadopunjavao je scenski nastup. *(Vrhovšek)*
* Domino je formacijska struktura koreografije solidno uvježbana. Dobra ideja koja da se za nijansu malo više poigrala prostorom i nešto razigranijim koreo elementima dobio bi se pravi "domino efekt". Bez obzira na gore rečeno koreografija ostavlja dobar dojam. *(Pavlić)*

**PLESNI KLUB "INFINITY", Pula**

"ME & MY FEARS"

Koreografija: Barbara Čalić

Glazba: D. Mantia

* Barbara Čalić, kao i uvijek vrlo maštovito postavlja i razrađuje temu, uključujući rekvizite kojima obogaćuje radnju u interakciji plesača. *(Kaurić)*
* Izuzetno zanimljiva koreografska ideja. Svaki plesač utjelovljuje jedan karakter i interes, ali funkcioniraju kao cjelina. Pokret i glazba su usklađeni , a plesači su dobro uvježbani. *(Vrhovšek)*
* Koreografija koja dobro koristi prostor i ima dinamiku kretanja uz dobro uvježbane plesačice. Možda uz manje korištenje nekih šablona show dancea za ovu prigodu nastupa u kazalištu ostavio bi bolji dojam. *(Pavlić)*

**PLESNI KLUB "SEDMI VJETAR", Split**

"DITE"

Koreografija:Marijana Elez

Glazba: Klapa Libar

"ENTERS THE CIRCUS"

Koreografija:Marijana Elez

Glazba: Christina Aquillera

"SINNERMAN"

Koreografija:Marijana Elez

Glazba: Nina Simone

* Živo, dinamično, uvježbano i dobro izvedeno – osnovne su karakteristike nastupa grupe Sedmi vjetar. Jednostavne i čiste formacije s dobrim prijelazima i promjenama pokazuju da grupa vlada prostorom. Efektni kostim – naročito u "Cirkusu". Dobar izbor glazbe. *(Kaurić)*
* Koreografski lijepo postavljene i plesno izrađene točke. Plesači su pokret upotpunili i mimikom, pa je to doprinijelo interesantnosti izvedbe. Prostor scene mladi plesači su u potpunosti iskoristili , a uz crni kostim i crvene rukavice,( ENTE RS THE CIRCUS ) koje su naglasile pokret ruku, ostvarili su vrlo dojmljivu plesnu i scensku točku. Lakoća pokreta odlika je ovog ansambla. Plesači su se skladno snalazili u promjenama prostornih formacija. *(Vrhovšek)*
* Vrlo suptilna koreografija uz dobar odabir domaće glazbene poetike što joj daje zasebnu atmosferu. Nedostatak bi se možda mogao naći u pomalo statičnom prostornom kretanju . Ne bi se trebalo bojati više igre kroz prostor uz korištenje improvizacije na zadanu glazbu. Koreografija formacijske strukture solidno izvedena sa vrlo osmišljenim krajem. Još bolji dojam bio bi da se manje koriste šablone show dance-a te veće maštovitosti i igri u prostoru. Grupa ima potencijal uz neke spomenute dorade.

Koreografija je formacijske strukture show dance poetike uz pokušaj spajanja akrobatike i baleta. Dobra namjera koja bi mogla biti i još boljom da se koreografkinja više koristila vlastitim elementima i maštom uz manje šablona show poetike. *(Pavlić)*

**PLESNI STUDIO "STEP BY STEP", Zagreb**

"DOMINO"

Koreografija: Štefica Steković

Glazba: Rhiana - Where have you been

* Profesionalno postavljene i izvedene koreografije, efektni tehnički elementi – okreti i skokovi, te igre ritmova u kombinaciji koraka, uvijek nas nanovo oduševe. Pomno odabrani kostimi naglašavaju i upotpunjuju sadržaj. *(Kaurić)*
* Prepoznatljiv nastup plesnog ansambla , kojeg odlikuje uvježbanost, i izražajnost plesača. Impozantan nastup velikog broja plesača koji plijene svojom razigranošću i lakoćom izvedbe. *(Vrhovšek)*
* Vrlo dobro formacijski postavljena koreografija uz odlično tehnički uvježbane i nadahnute plesačice. S obzirom da se radi o "domino efektu" te takva struktura koreografije ima smisla, možda bi bilo dobro da se ova vrlo dobra i organizirana grupa ohrabri uči u van formacijsku ekskurziju i adaptira svoju poetiku u domenu scenskog show spektakla koji bi za ovu priliku nastupa na sceni bio još učinkovitiji. *(Pavlić)*

"BROACKEN & BEAUTIFUL"

Koreografija: Tanja Skubić Pipinić

Glazba: Cindy Lauper – True colors

* Kao i svake godine, oduševi nas veliki ansambl, svojom uigranošću, tehnikom i visokom razinom plesne izvedbe. Scenski vrlo zanimljivo, čemu doprinosi i lijepo odabran kostim. *(Vrhovšek)*
* Koreografija vrlo dobro i osmišljeno koristi prostornu sintaksu što uz odlično tehnički uvježbane plesačice dobre energije, ostavlja vrlo dobar dojam. Kao i kod" Domina" eventualna mogućnost adaptacije za scenu i poetiku scenskog show-a bila bi za ove susrete bolja. Grupa za to svakako ima potencijal i bez problema može riješiti ovu eventualnu avanturu. *(Pavlić)*

"INSIDE THE PAINTERS MIND"

Koreografija: Vendy Zajec

Glazba: Drehz – For you I will

* Svojim nastupom nikad ne ostavljaju ravnodušnu publiku, jer je plesna izvedba uvijek visoko kvalitetna, a mladi plesači svojim oduševljenjem i izvrsnim nastupom plijene. *(Vrhovšek)*
* Virtuozna koreografija odlične tehničke kvalitete i razvedenosti u prostoru. Ne sumnjajući u kvalitetu ove grupe , barem mala prilagodba scenskom showu ne bi izgubila na atraktivnosti a dobila bi na scenskoj uvjerljivosti i čarobnosti,koja se pomalo gubi u šabloniziranom kretanju koje scena ne trpi. Za takvo nešto ova grupa ima potencijal. *(Pavlić)*

**PLESNI CENTAR "STUDIO 23", Karlovac**

"TI NISI TU"

Koreografija: Ivana Rumenović

Glazba: Sara Barilles – Gravity

* Lirski postavljena koreografija sa bogatstvom pokreta koji imaju svoj razvoj u pričanju – plesanju priče. Emotivno i izražajno izvedeno. Kostim jednostavan i adekvatan sadržaju. *(Kaurić)*
* Lirski postavljen početak mijenja dinamiku i naboj pokreta u drugom dijelu plesne točke. Vrlo lijepo korištenje prostora dovodi do scenskog sklada. Kostim upotpunjuje koreografsku zamisao, koju su plesači vrlo lijepo pretočili u pokret i ples. *(Vrhovšek)*
* Dobro uvježbana koreografija koja bi uz možda nešto razvedenije korištenje prostora izbjegla pomalo statične formacije. Interesantni su improvizirajući elementi. *(Pavlić)*

"MAK, MAK, MAKOVI"

Koreografija: Sanja Tek

Glazba: iz filma "American beauty"

* Koreografije Sanje Tek vrlo dobro su uvježbane i izražajno su izvedene. Vladanje prostorom, bogatstvo pokreta, dobar izbor glazbe i kostima oduševili su publiku. *(Kaurić)*
* Vrlo lijepa koreografska zamisao, uz dobro iskorišten potencijal plesača, i vrlo dobar kostim ostvaren je vrlo dojmljiv nastup. Dinamika, ležernost, uživanje u izvedbi odlike su ovih plesača. Kostim efektan doprinosi idejnoj i scenskoj zamisli. *(Vrhovšek)*
* Vrlo dobro uvježbana koreografija puna dinamičnih promjena i dobrog korištenja prostora, koja uz dobro uvježbane i nadahnute plesačice ostavlja dobar dojam. Kada bi se koreografija možda manje opterećivala sa pomalo šablonskim koreo rješenjima dojam bi još bio bolji. *(Pavlić)*

"KOKODAK"

Koreografija: Sanja Tek

Glazba: iz filma "Chicken run"

* Vedra,vesela koreografija koja se odlikuje odličnom upotrebom komičnih pokreta. Posebna kvaliteta ovog nastupa je rasplesanost, veselost i dinamičnost kojom su plesači plijenili publiku. Kostim zanimljiv i u potpunosti u suglasju s idejom i temom nastupa. Izvrstan nastup. *(Vrhovšek)*
* Simpatična koreografija formacijske strukture uz dobro korištenje prostora. Vedrom i veselom raspoloženju svakako doprinose kostim i dobro uvježbane plesačice. *(Pavlić)*

**PLESNA GRUPA "THE SPIRIT", Pazin**

"TRY"

Koreografija: Vedrana Ružić

Glazba: Pink – Try

* Muzikalno izvedeno s varijacijama u dinamici pokreta i vremenu ( lako- snažno; staccato - legato). U "Razlomljenom" vidljivi su zastoji u prijelazima prostornog kretanja, a "Oslobođeni snovi" ostavljaju nas bez poruke. Inače uvježbani i uredno izvedeni plesovi. *(Kaurić)*
* Dobra koreografija uz dobro uvježbane plesače dovela nam je još jednu zanimljivu plesnu točku. Zanimljiv odnos plesača u pokretu, uz malo više prostornih promjena doprinijelo bi dinamičnosti izvedbe. *(Vrhovšek)*
* Simpatične i nadahnute plesačice koje bi uz nešto bolje korištenje scenskog prostora mogle izbjeći statične pozicije i uz nešto maštovitije sekvence ostavio bi se bolji dojam. Ova grupa za to ima potencijala. *(Pavlić)*

"RAZLOMLJENO"

Koreografija: Vedrana Ružić

Glazba: Olafur Arnal – Till enda

* Koreografska nit razvija se sljedeći igru dvije grupe , koje se stapaju u jednu. Crni kostim naglašava pokret, koji naglim prekidom ostavlja gledatelja s osjećajem nedorečenosti. *(Vrhovšek)*
* Koreografija se odlikuje sa puno zajedničkih sekvenci postavljenih u formacije. Ako je to bila intencija koreografa onda je to legitimno. Još bolji dojam ostavio bi se da se formacije razlome i rasprše u prostoru i dinamiziraju. Ova Pazinska grupa ima perspektivu uz već spomenute dorade. *(Pavlić)*

"OSLOBOĐENI SNOVI"

Koreografija: Vedrana Ružić

Glazba: Lindsey Stirling – Sad violin

* Koreografija je prilagođena tehničkoj i plesnoj sposobnosti izvođača. Plesači su se skladno snalazili u promjenama formacija, jednostavan pomalo tmuran kostim primjereno je doprinio cjelokupnoj atmosferi. Međutim u nekim dijelovima koreografske promjene nisu bile čiste. *(Vrhovšek)*
* Ova treća koreografija Vedrane Ružić možda nije na nivou ostalih dviju njenih koreografija. Nije toliko bogata u koreo rješenjima i previše koristi šablonu formacijskog kretanja. Malo više mašti na volji i hrabro potegnuti za vlastitim rješenjima ostavio bi se bolji dojam. Koreografkinja za to ima sigurno dobar potencijal. *(Pavlić)*

**PLESNI STUDIO "COOL STEP", Pula**

"TANGO"

Koreografija: Antea Kezmić

Glazba: iz filma Moulin Rouge, Cell block tango - mix Roxanne

* Plesovi su uvježbani i izrađeni, ali im nedostaje veća izražajnost. U nekim momentima nedostaje intenziteta pa je to samo slijed pokreta, ali bez poruke. *(Kaurić)*
* Vrlo lijepo postavljeno i preneseno u prostor scene. Kostim efektan i u skladu s cijelom koreografskom zamisli. Plesači su vrlo uvježbani. Plesnost i izražajnost plesača koreograf je u potpunosti scenski iskoristio. Glazbeni mix nije u potpunosti ostvario jedinstvo s izvedbom. *(Vrhovšek)*
* Simpatična koreografija koja razvija određenu dinamiku i sintagmu u prostoru ali koja bi trebala biti malo bolje uvježbana. Uz izbjegavanje šabloniziranog kretanja show dance-a za ovu priliku nastupa na sceni više interakcije među plesačicama ostavio bi se još bolji dojam. Ova grupa ima za to dovoljno potencijala. *(Pavlić)*

"TO BUILD A HOME"

Koreografija: Klara Pergolis

Glazba: Cinematic orchestra – To buid a home

* Koreograf svoju ideju razvija uz korištenje rekvizite (stolice) uvodeći naizmjenično dvije grupe koje se stapaju u cjelinu. Plesači uvježbano nižu pokrete bez unošenja svoje energije i emocija, pa zbog toga ostaju na razini vježbe. Kostim uredan. *(Vrhovšek)*
* Solidno uvježbana koreografija koja dobro koristi formacijsku strukturu i i koristi prostor u kojem dobro uvježbane plesačice svojom energijom plijene pažnju. Još bolji dojam dobio bi se kada se ne bi previše robovalo šablonama show dancea i malo dalo mašti na volji i prilagodilo koreografiju scenskom nastupu. *(Pavlić)*

**BALETNI STUDIO JASTREBARSKO, Jastrebarsko**

"LJUBAV SE NE TRŽI…"

Koreografija: Svetlana Lukić

Glazba: Žiga i bandisti – Ljubav se ne trži

Koreografija — Svetlana Lukić

* Odlično, profesionalno postavljena koreografija sa širokom paletom stiliziranih folk pokreta. Izvrsna izvedba i lijepi izbor domaće glazbe što uvijek preporučujemo našim grupama. *(Kaurić)*
* Za pozdraviti je prije svega korištenje domaće glazbe. Koreograf je koristio etno elemente, stilizirajući ih za scensku izvedbu. Kostim vrlo efektan i u skladu s cijelom koreografskom zamisli. Plijeni lakoćom i lepršavošću izvedbe, koju plesači uspijevaju prenijeti i na publiku. Izuzetan nastup. *(Vrhovšek)*
* Pravo programsko osvježenje koje su izvele tehnički vrlo dobro dotjerane plesačice u isto tako postavljenoj etno – baletnoj koreografskoj stilizaciji Svetlane Lukić. *(Pavlić)*

**Nedjelja, 2.6.2013.**

**PLESNI STUDIO "VINDI" Varaždin**

"MARIONETA"

Koreografija: Zlatka Plavec

Glazba: iz filma " Puppet master"

* Tri sola, svaki na svoj način zanimljiv: 1.solo -zanimljiva igra pojedinih dijelova tijela te kretanje kroz tri zone prostora glavne su karakteristike plesa koji naglo završava. *(Kaurić)*
* Ove godine plesni studio Vindi predstavio se s tri solo plesne točke koje se odlikuju izražajnošću, te vještom tehnikom plesačica. Sadržajem vrlo različite koreografije plijene svojom dinamikom izvođenja, a plesačice se nesputano kreću u svim razinama scenskog prostora. Vješto izabrana glazba stapa se s pokretom ( posebno u plesnoj točki "Marioneta") omogućila je utjelovljenje "marionete" na sceni. Kostim jednostavan. *(Vrhovšek)*
* Interesantan solo koji na osmišljen način koristi razne dijelove tijela te ih dobro razvija u prostoru. Dobro uvježbana plesačica svojom ekspresijom dobro se snalazi u datim okvirima koreografije. *(Pavlić)*

"NA POLA PUTA"

Koreografija: Maja Ipša

Glazba: Drehz – Heart cry

* 2.solo-razigran, osvješćeno i izražajno izveden. *(Kaurić)*
* Dobar uradak solidnih koreografskih rješenja i dinamičnog korištenja prostora. Možda bi se ostavio još bolji dojam da se krenulo u mali koreografski eksperiment adaptabilan za komorne nastupe. *(Pavlić)*

"NIKAD NIJE KASNO IMATI SRETNO DJETINJSTVO"

Koreografija: Tea Pintarić

Glazba: Nathan Lanier – Torn

* 3.solo-vrlo dobro otplesan, gdje dolaze do izražaja promjene brzina kretanja. *(Kaurić)*
* Interesantan solo mlade i talentirane plesačice iz Varaždina koja pokazuje zavidan stupanj tehničke izvedbe i snalaženja u prostoru. Uz manje korištenje nekih nezgrapnih i ne scenskih pokreta na podu dobio bi se još bolji dojam. *(Pavlić)*

**PLESNA RADIONICA ILIJANE LONČAR, Požega**

"TEMPERA"

Koreografija: ILIJANA LONČAR I MARTA KREŠIĆ

Glazba: Zlatan Stipišić Gibonni – Tempera

* Izvrsne koreografije koje ukazuju na kontinuirani rad i stalni napredak plesne grupe. Pristup različitim sadržajima u tri koreografije plijeni pažnju svojim razvojem, svjetlosnim efektima, kostimima dugine boje i izborom pokreta. Vrlo dobra izvedba tehnički i izražajno. *(Kaurić)*
* Grupa mlađih plesač jednostavnošću pokreta i forme (krug, kolona) dočaravaju nam sadržaj pjesme "Tempera". Tomu doprinosi i kostim ( suknjica u duginim bojama). Lijepo izvedena koreografija. *(Vrhovšek)*
* Simpatična koreografija dobro uvježbanih plesačica koje u vrlo dobroj energiji i nadahnuto prate tijek glazbe interpretirajući ga u vrlo dobroj i razvedenoj koreografiji. *(Pavlić)*

"MOJ UM PALI"

Koreografija: Ilijana Lončar i Marta Krešić

Glazba: The Beat Fleat (TBF) - Moj um pali (instrumental)

* Zanimljiva i efektna upotreba svjetlosnih efekata na crnom kostimu. Crte osvijetljene na tijelu plesača i glavi sugeriraju krvotok i moždane vijuge - taj neprekidni životni tijek. Plesači su skladno izveli koreografsku zamisao u cjelini. *(Vrhovšek)*
* Vizualno zanimljiva i maštovita koreografija koja se trudi staviti plesačice u različite pozicije kako bi svjetlo instalirano na njihovom tijelu dobilo različite vizualne efekte. Dobro uvježbane plesačice to i uspijevaju učiniti. *(Pavlić)*

"JA BIH PREŽIVIO"

Koreografija: ILIJANA LONČAR I MARTA KREŠIĆ

Glazba: Dino Dvornik – Ja bih preživio

* I na kraju vedra i vesela, ritmična i rasplesana plesna točka. Četiri plesačice prenose na publiku to svoje raspoloženje. *(Vrhovšek)*
* Ženski plesni kvartet ovu koreografiju urbane plesne poetike, otplesao je s puno energije i nadahnutosti. Koreografski duo Lončar – Krešić i ovaj put dokazuje svoju koreografsku pismenost i nadarenost. No, još bolji dojam ostavio bi se kada bi dali mašti na volji i više se poigrali različitijim prostornim rješenjima i provocirali plesačice sa malo složenijim plesnim sekvencama. I plesačice i koreografkinje za to imaju potencijal. *(Pavlić)*

**STUDIO SUVREMENOG PLESA "TEUTA", Čakovec**

"KOMPOZICIJA TRI TONA"

Koreografija: Nikolina Mekovec

Glazba: Rene Aubry - La Grande Cascade

* Lirska i suptilna koreografija. Interesantan razmještaj grupe u prostoru, u kretanju pojedinca, para, grupe. Vrlo lijep kostim, koji doprinosi eleganciji izvedbe. *(Kaurić)*
* Lijepo osmišljena koreografija s međusobnim interakcijama plesača. Izrađeno u pokretu i plesnom izrazu, upotpunjujući prostor svojim kretanjem plesači nam dočaravaju lirski ugođaj. Kostim je svojom efektnošću doprinio scenskoj izvedbi. Scenski izvrstan nastup. *(Vrhovšek)*
* Odlična koreografija rasplesanih plesačica koje sjajno koriste prostor u nizu dobro osmišljenih sekvenci. U kompoziciji se malo osjeti vokabular i šablona suvremenog showa, ali i bez toga dobar je primjer scenske izvedbe u kazališnom prostoru. *(Pavlić)*

"MURAŠČEK"

Koreografija: Nikolina Mekovec

Glazba: Snježana Culjak – Murašček

* Ples u etno stilu s dobrim izborom glazbe lijepo stiliziranom kostimom nije baš najbolje pogođen u pokretu. (naročito početak koreografiije) *(Kaurić)*
* Izvrsna glazba koju pokret nije u potpunosti iskoristio. Stilizirani folk kostim sugerirao je veće korištenje etno elemenata. *(Vrhovšek)*
* Murašček uz zanimljivu etno glazbu koreografija je pomalo nespretnih i prestatičnih koreo rješenja i pomalo preskupturalna. Kada bi se ista malo dinamizirala i poigrala fluidnijim pokretom na vrlo sugestivnu glazbu ostavio bi se bolji dojam. Ova kvalitetna grupa zajedno sa svojom vrlo kvalitetnom koreografkinjom ima za to prostora i mogućnosti. *(Pavlić)*

"PRAZNA IMPRESIJA"

Koreografija: Nikolina Mekovec

Glazba: Max Richter mix

* Emotivno, izvrsno donesena na scenu. Dramatika odigravanja na sceni prenesena je i na publiku. Kroz ovaj nastup vidi se stalni rad grupe sa vrlo čistom tehnikom i velikim izražajnim mogućnostima. Uvijek nas nanovo zaintrigiraju svojim nastupom. *(Kaurić)*
* Emotivno, tmurno i sumorno raspoloženje plesači su izražajem i pokretom prenijeli na publiku. Tome je doprinio i minimalistički kostim te rekvizit u centru kretanja (invalidska kolica). Plesni ansambl nasuprot pojedinca ,izvrsno vladaju tehnikom i velikim plesnim mogućnostima . *(Vrhovšek)*
* Dobro kompozicijski složena koreografija koja već pomalo ulazi i u dramaturgiju scenskog prostora i sugerira određenu priču tako da možemo pratiti određeni dramaturški sklop. Možda smeta patetičnost u pokretu i izrazu ponekih dijelova pokreta i izraza plesača, te možda uz manje korištenje šablona suvremnog showa , ova koreografija može polučiti još bolji dojam. *(Pavlić)*

**PLESNA UDRUGA "GESTA", Zadar**

"SREĆA IMA DVA LICA"

Koreografija: Nena Jurišić

Glazba: E.S. – Posthumus – Cold case

* Interesantan kostim koji "igra" u koreografiji i donosi poruku ( crno-bijelo; zlatno-srebrno). Pokret je čisto izveden u skladu s glazbom, međutim smeta stalna formacija grupe koja se ne pomiče dovoljno u prostoru. "Ptice" imaju vrlo efektan početak, a "Knjige" odlično povezani rekvizit s pokretom, no pretežno kretanje u vertikali čini pokret pomalo statičnim. *(Kaurić)*
* Atraktivan kostim ( crno-bijeli + maske). Plesnom igrom crno bijele strane kostima dobivena je scenska živost i zanimljivost. Plesači se kreću grupno bez puno formacijskih promjena i kontakata. Inače uredno izvedena i uvježbana koreografija. *(Vrhovšek)*
* Koreografija je to minimalističke koregrafske kompozicije, iako podosta statična ta joj statičnost daje posebnu atmosferu i opravdanje koje možemo naći u upotrebi maski i slijedu pokreta koji iz tog slijede. *(Pavlić)*

"PTICE"

Koreografija: Nena Jurišić

Glazba: Mugwort – Neo Tango

* Vidljiv je rad koreografa na uvježbanosti grupe i postavljanja koreografije na scenu. U "Pticama " izuzetno interesantan početak sa igrom sjena i efektnim, jednostavnim kostimom, a u "Knjigama" rekvizit se stapa sa plesnim pokretom. Ideja koreografa je u potpunosti prenijeta na scenu. *(Vrhovšek)*
* Koreografija Ptice vrlo intrigantne grupe iz Zadra uz obećavajući početak u daljnjem tijeku koreografije osjeća se možda prevelika opterećenost statičkim pozama i nedostatak razvedenosti u prostoru. Uz male preinake može se ostaviti i bolji dojam. *(Pavlić)*

"KNJIGE"

Koreografija: Nena Jurišić

Glazba: Yiruma – Rivers flows in you

Intrigantna koreografija uz korištenje knjiga kao motiva i scenskog elementa polučila je solidan rezultat. Možda je nedostajalo više igre sa knjigom i njihova značenjska upotreba , da bi njihova poruka bila još jasnija. *(Pavlić)*

**PLESNI ANSAMBL "SJENE", Šibenik**

"BOLLYWOOD"

Koreografija: Zorana Mihelčić

Glazba: Sarah Brightman/ iz filma "Raavan" - Harem/ Kata Kata

* Atraktivan kostim i dobro osmišljene koreografije u kojima koreograf u potpunosti vlada prostorom. Bogatstvom pokreta dočarava sadržaj plesova. Plesovi su tehnički i izražajno izvedeni. *(Kaurić)*
* "Sjene" nam i ove godine donose dvije interesantne koreografije, vrlo lirski izvedene. Kostim atraktivan doprinosi scenskoj izvedbi. Koreograf vrlo vješto koristi pokret za prijenos svojih ideja na scenu. Plesači vladaju tehnikom i izvrsnom uvježbanošću plijene lakoćom izvedbe. *(Vrhovšek)*
* Koreografija sa dobrim kompozicijskim rješenjima i dinamičnim korištenjem prostora. Ukupnom dojmu doprinose i solidno uvježbane plesačice koje u ukusnim kostimima šire dobru plesnu energiju. *(Pavlić)*

"FASADE"

Koreografija: Zorana Mihelčić

Glazba: Phillip Glass/ Sanja Vrančić - „Symphony for eight“/“Darkness“

* Dobar početak uz zanimljiva koreo rješenja koja kasnije prelaze u statičnu formu da bi prema kraju opet narastala. Koreografija sugerira neko značenje čija intencija ostaje nejasna. Možda bi trebalo poraditi na jasnoći i značenju pokreta. *(Pavlić)*

**PLESNA GRUPA "FLAME", Rijeka**

"PARADISE CIRCUS"

Koreografija: Borna Babić

Glazba: Massive attack – Paradise Circus

* Kao i uvijek Flame se predstavio s dinamičnim koreografijama, dobro postavljenim na scenu i sa intenzitetom pokreta do kraja izvedbe. Kostim nije dovoljno upotpunio ideju koreografa. Inače sigurna, čvrsta i solidna izvedba. *(Kaurić)*
* Dinamične i vedre i vesele koreografije "Flame" dobro su se uklopile u inače pretežno lirski program ove godine. Profesionalno napravljene i izvedene , osobito "Mala truba" , plinila je pažnju publike. Odlični plesači prinijeli su svoju snagu i dinamičnost u scensku izvedbu. *(Vrhovšek)*
* Solidna koreografija rađena u maniri show dancea. Možda uz malo razvedenije korištenje prostora i pronalaženju vlastitih rješenja za koju ovaj koreograf ima potencijal a bez korištenja šablona show dancea ostavio bi se bolji dojam. *(Pavlić)*

"MALA TRUBA"

Koreografija: Martina Hrlić Rogić

Glazba: Urban – Mala truba

* Vrlo kompaktno složena koreografija sa osmišljenim koreografskim rješenjima, te uz dobro uvježbane plesačice pruža vrlo dobar dojam. *(Pavlić)*

**PLESNI STUDIO "JUMP", Koprivnica**

"RAIN"

Koreografija: Katarina Pavlek

Glazba: Macy Gray – Here comes the rain again

* Velika grupa izvođača na sceni što je vrlo pohvalno. Plesovi su uvježbani i korektno izvedeni. Kostim je izabran u skladu s pokretom. *(Kaurić)*
* Korektno postavljena velika grupa plesača na scenu. Koreografija nema priču ni sadržaj, već pokretom više asocira na izvođenje plesnih sekvenci. Uočljivi su zadani elementi u show formacije. *(Vrhovšek)*
* Dobro uvježbana koreografija sa dinamičnim korištenjem prostora i dobrom energijom plesačica. Dojam bi mogao biti još i bolji da se koreografija malo prilagodi scenskim zakonitostima bez šablone show dancea, barem za ovu priliku nastupa u kazališnom prostoru. Koreograf i izvođači prema prikazanom imaju za to potencijal. *(Pavlić)*

"MEOW"

Koreografija: Katarina Pavlek

Glazba: Everlife – Real wild child

* Dobra koreografija formacijske strukture uz raznovrsno korištenje prostora, te uz dobru uvježbanost plesačica pružila je solidan dojam. Jedini prigovor bio bi da nije u svim segmentima pokret u dosluhu sa glazbom, te manje korištenje koreografskih šablona i igranje sa vlastitom maštom. *(Pavlić)*

**PLESNI STUDIO "LEPEZA", Zagreb**

"KOČIJE" (iz plesne predstave 'Snježna kraljica')

Koreografija: Ida Škof

Glazba: Thomas Bergersen mix

* Vrlo čisto postavljena i razrađena koreografija. Jasna formacija dviju grupa, sučeljavanje, interakcija i dinamika pokreta, osnovne su karakteristike ovog plesa. *(Kaurić)*
* Ida Škof kao mladi koreograf vrlo se uspješno predstavila s dvije koreografije različitih sadržaja i plesnog naboja. Od dinamične, i snažne "Kočije" do lirskih , nježnih "Ruža" pokazuje veliku širinu svoga profesionalnog znanja koji vidljivo pretače u rad s mladima. *(Vrhovšek)*
* Koreografija Kočije sadrži dvije suprotstavljene grupe koje po svojim koreo rješenjima dobro funkcioniraju. Uz možda bolju razvedenost u prostoru i dinamiziranju pojedinih elemenata ostavio bi se bolji dojam. Plesačice tehnički dobro funkcioniraju. *(Pavlić)*

"RUŽE" (iz plesne predstave 'Snježna kraljica')

Koreografija: Ida Škof

Glazba : Thomas Bergersen mix

* Vrlo lijepa lirska koreografija s nijansiranjem u vremenskom kretanju ( sporo-brzo, usporeno ...) Akcent pokreta je na radu ruku i gornjeg dijela tijela koje asocira na lelujanje ruža na povjetarcu. *(Kaurić)*
* Dobar koreografski ulaz uz sjajne poetske dijelove, donekle je narušen prestatičnošću u pokretu i prostoru, ove inače vrlo plesno disciplinirane grupe. *(Pavlić)*

**PLESNI STUDIO "ART DANCE", Pula**

"THEY DON T CARE ABOUT US"

Koreografija: Dunja Pekišić

Glazba: Michael Jackson - They don t care about us

* Dinamična, agresivna i tehnički uvježbana koreografija. U izvedbi velikog ansambla koji je u potpunosti svladao ideje i zahtjevnosti koreografa. (Kaurić)
* Dunja Pekišić predstavila nam se kao koreograf sa snažnom i ritmičnom plesnom točkom u kojoj kroz njezin mix naziremo različitost stilova. Plesači su se predstavili kao dobro uvježbana i dinamična plesna grupa. (Vrhovšek)
* Kvalitetna koreografija show dance strukture koja obiluje dinamičnim i raznovrsnim prostornim kretanjima, te dobrom energijom plesača. Kao neobavezujuću opasku naveo bi mogućnost grupe kada već dobro vladaju tijelom i prostorom da možda nastup prilagode scenskoj izvedbi gdje bi se možda izgubila neka šablonska kretanja show dance poetike. *(Pavlić)*

**PLESNI STUDIO KUC VIROVITICA, Virovitica**

"CRNA PLESNA PRIČA POTPISANA CRVENIM"

Koreografija: Danijela Duvnjak

Glazba: Kylie Minogue – 2 Hearts

* Uvježbano ,ali nedostaje dinamike i izražajnosti u izvedbi. Bilo bi dobro kada bi se ples obogatio i nekim sadržajem. *(Kaurić)*
* Uvijek je teško reći nešto novo s rekvizitom ( stolica) koji smo često vidjeli na sceni. Velika grupa plesača savladala je zadane formacije, ali uz uvježbano kretanje potrebno je poraditi i na izražajnosti. *(Vrhovšek)*
* Koreografija ove simpatične plesne grupe iz Virovitice morala bi sadržavati više bogatijih plesnih sekvenci i nešto kvalitetniju uvježbanost plesačica. U tom slučaju ostavio bi se bolji dojam. *(Pavlić)*